b'\n_START_ARTICLE_\nMatti Ranin\n_START_SECTION_\nUra\n_START_PARAGRAPH_\nH\xc3\xa4n toimi n\xc3\xa4yttelij\xc3\xa4n\xc3\xa4 Suomen Kansallisteatterissa 1948\xe2\x80\x931975 sek\xc3\xa4 johtajana Intimiteatterissa 1975\xe2\x80\x931987 ja sen seuraajassa Teatteri Pieness\xc3\xa4 Suomessa 1987\xe2\x80\x931988. Lis\xc3\xa4ksi Matti Ranin ja h\xc3\xa4nen vaimonsa Irja py\xc3\xb6rittiv\xc3\xa4t vuosina 1961\xe2\x80\x931988 Kasperteatteria, lapsille suunnattua nukketeatteria, joka esiintyi sek\xc3\xa4 television lastenohjelmissa ett\xc3\xa4 yleis\xc3\xb6n edess\xc3\xa4. Teatterissa Matti Ranin esiintyi Kasper-nuken kanssa, joka sai ideansa saksalaisesta Kasperl-nukketeatterista. Radiossa Raninin \xc3\xa4\xc3\xa4nt\xc3\xa4 on kuultu esimerkiksi kuunnelmassa Jouluilta Impivaarassa._NEWLINE_Ensimm\xc3\xa4isen elokuvaroolinsa Matti Ranin teki 1946, ja kaikkiaan niit\xc3\xa4 kertyi yli kolmekymment\xc3\xa4 \xe2\x80\x93 tosin Ranin n\xc3\xa4ytt\xc3\xa4ytyi jo alle yksivuotiaana elokuvassa Ei auta itku markkinoilla (1927). H\xc3\xa4nen tunnetuimmat roolinsa olivat v\xc3\xa4nrikki Kariluoto Edvin Laineen Tuntemattomassa sotilaassa (1955), kirkkoherra Salpakari Laineen elokuvissa T\xc3\xa4\xc3\xa4ll\xc3\xa4 Pohjant\xc3\xa4hden alla (1968) ja Akseli ja Elina (1970), sek\xc3\xa4 Virta Matti Kassilan nelj\xc3\xa4ss\xc3\xa4 Komisario Palmu -elokuvassa (1960\xe2\x80\x931969). Television puolella Ranin esiintyi viime vuosikymmenin\xc3\xa4 Elina Halttusen kirjoittamissa televisiosarjoissa Blondi tuli taloon (1994\xe2\x80\x931995), Ihmeidentekij\xc3\xa4t (1996\xe2\x80\x931998) ja Parhaat vuodet sek\xc3\xa4 sarjoissa Kotikatu (2004\xe2\x80\x932009) ja Taivaan tulet (2011)._NEWLINE_Matti Raninia voidaan pit\xc3\xa4\xc3\xa4 suomalaisen j\xc3\xa4lki\xc3\xa4\xc3\xa4nityksen uranuurtajana, sill\xc3\xa4 h\xc3\xa4n teki j\xc3\xa4lki\xc3\xa4\xc3\xa4nityksi\xc3\xa4 vuodesta 1967 l\xc3\xa4htien. H\xc3\xa4n oli mukana \xc3\xa4\xc3\xa4nen\xc3\xa4 kymmeniss\xc3\xa4 lastenelokuvissa, ja h\xc3\xa4nen ty\xc3\xb6t\xc3\xa4\xc3\xa4n olivat monet Disney-elokuvienkin suomenkieliset \xc3\xa4\xc3\xa4ninauhat. H\xc3\xa4n on ohjannut muun muassa Lumikki ja seitsem\xc3\xa4n k\xc3\xa4\xc3\xa4pi\xc3\xb6t\xc3\xa4 -elokuvan vuonna 1982 valmistuneen toisen suomenkielisen version sek\xc3\xa4 vuonna 1990 Pieni merenneito -elokuvan ensimm\xc3\xa4isen suomalaisen j\xc3\xa4lki\xc3\xa4\xc3\xa4nityksen.\n_START_SECTION_\nMuu el\xc3\xa4m\xc3\xa4\n_START_PARAGRAPH_\nMatti Raninin vanhemmat Helge Ranin ja Saara Ranin (o.s. Muinonen) olivat molemmat n\xc3\xa4yttelij\xc3\xb6it\xc3\xa4. _NEWLINE_Matti Ranin liittyi talvisodan alkaessa ilmatorjuntaan Porissa ollessaan 13-vuotias. Jatkosotaan h\xc3\xa4n osallistui erilaisissa teht\xc3\xa4viss\xc3\xa4 huhtikuuhun 1944._NEWLINE_Vuonna 1950 Ranin avioitui Irja Raninin kanssa, josta avioliitosta heill\xc3\xa4 on nelj\xc3\xa4 poikaa: Markku (1951), Matti Olavi (1952) (n\xc3\xa4yttelij\xc3\xa4n\xc3\xa4 Helsingin Kaupunginteatterissa), Mikko (1955) ja Martti (1958)._NEWLINE_Irja Ranin kuoli vuonna 1995. Vuonna 2000 Matti Ranin avioitui sisustusarkkitehti Vuokko Laakson kanssa. Pariskunta asui viimeiset vuotensa Helsingin Munkkiniemess\xc3\xa4.'